Karina Lorentzen Dehnhardt (SF), 2010-01-12:
Jeg er rigtig glad for, at vi i Danmark har en høj grad af tillid til politiet.
Det mener jeg er afgørende for, at man har et retssamfund, der fungerer.
Derfor er vi i SF også rigtig glade for, at man nu laver ordningen med politiklagesystemet om.
Vi må jo konstatere, at der gennem årene har været en del kritik af systemet.
Vi har den opfattelse, at vi i udstrakt grad kan stole på politiet, men hvor der er mennesker, bliver der lavet fejl, og det gør der også i politiet, og det vigtigt, at borgerne har tillid til, at de sager så også bliver behandlet på en uafhængig og ordentlig måde.
I SF har vi et oprigtigt ønske om, at politiet skal kunne lære af sine fejl, og det tror jeg de gør, hvis vi kan skabe et system, som i en eller anden udstrækning hjælper politiet til at blive opmærksomme på deres fejl og rette deres fejl og bruge dem på en fornuftig måde i organisationen.
Jeg synes, det er rigtig fint med et uafhængigt politiklagenævn.
Jeg kan jo se, at rigtig mange af høringssvarene drejer sig om, at det gamle system har været o.k., og ministeren siger også i bemærkningerne til forslaget, at den primære årsag til, at man har lavet systemet om, er, at det medvirker til at øge befolkningens tillid til politiklagesystemet.
Jeg synes, det er ærgerligt, at vi aldrig har fået en tilbundsgående undersøgelse af det nuværende politiklagesystem.
Jeg synes faktisk, at det ville være rigtig rart at have mere viden om, hvorvidt der har været noget om kritikken, eller om den kan afvises.
Jeg synes, vi mangler en undersøgelse af sammenhængene bag.
Jeg kan sige, at jeg er helt på linje med Socialdemokraterne, der peger på, at det er afgørende, at vi får en evaluering af det her system, som nu bliver indført.
Flere af høringssvarene peger på, at det er nødvendigt at sikre ressourcer til det her system, at det er afgørende for systemets succes, og det håber vi at ministeren er indstillet på skal være i orden.
Så er der et par andre ting, som jeg vil nævne, og som allerede har været nævnt, men derfor synes jeg også, at SF skal nævne det: Jeg er rigtig glad for notitssagsbehandlingen.
Jeg synes, det er rigtig fint, at politibetjente i småsager kan mødes med en klager, en borger, og få løst problemerne, uden at det nødvendigvis skal føre til lange og indviklede undersøgelser og forklaringer osv.
Jeg tror, det sparer ressourcer, og jeg tror også, det giver nogle bedre løsninger, at man kan se den, som man synes har lavet et eller andet forkert, i øjnene og få en forklaring på det.
Det system synes jeg at man skulle udbrede langt mere.
Jeg mener, det er afgørende, at vi får lovfæstet en forsøgsordning med konfliktmægling.
Det giver nogle bedre løsninger, at to parter kan se hinanden i øjnene.
Jeg tror, der er basis for at spare endnu mere på ressourcerne i systemet.
Vi skal bare sikre os, at når man bruger konfliktmægling, skal klageren, ifald klageren ikke er tilfreds, have mulighed for at gå videre i systemet, så man ikke lukker af for noget der.
Jeg synes, det vil være rigtig godt, hvis vi får en forsøgsordning på det her område.
Det skal jeg ikke lægge skjul på.
Så har jeg ligesom Dansk Folkeparti en bekymring med hensyn til Politiklagerådet.
Jeg er nemlig bekymret over, at antallet af lægfolk bliver væsentligt reduceret.
Jeg synes, det er afgørende og vigtigt, at vi har lægfolk i de her systemer – og også nok af dem – for det er afgørende for befolkningens tillid til de her systemer, at der sidder nogle som mig og dig i de her råd.
Så vil jeg også nævne nogle tanker, jeg har gjort mig om det at kunne øge befolkningens tillid til politiet endnu mere.
Og der synes jeg faktisk at vi mangler noget forskning i politikultur herhjemme.
Det er også en ting, som jeg vil afsøge i forbindelse med det her forslag, som jo i det væsentlige drejer sig om at øge befolkningens tillid til politiet.
Jeg tror, politiet har nogle rigtig specielle arbejdsvilkår, som af og til virker tilbage på den kultur, de er i.
Jeg synes, de gør et fantastisk arbejde.
Samlet set kan SF støtte det her forslag.